
Debreceni egyetemisták kulturális érdeklődése, intézménylátogatási szokásai

Kulcsszavak: egyetemi hallgatók; kulturális érdeklődés; kultúrához való viszony
A Debreceni Egyetemen tanulók által létrejött hallgatói közösség összetételét tekintve igencsak sokszínű és változatos. Ez a változatosság jelentős mértékben megmutatkozhat a hallgatók kulturális érdeklődésében, valamint kulturális intézménylátogatási szokásaikban.
Az egyetemista célcsoport kulturális részvételének vizsgálata nem ritka a szakirodalomban (Fekete & Prazsák, 2012; Hegedűs, 2016; Pavluska, Jakopánecz, & Törőcsik, 2018), azonban az utóbbi években nem volt ilyen jellegű vizsgálat a célcsoportot illetően.
Vizsgálatunk során arra törekedtünk, hogy a hallgatók kultúrafogyasztási, intézménylátogatási szokásait, valamint igényeit feltérképezzük. Vizsgált témaköreink közé tartozik még az információszerzés a kulturális eseményekről, valamint az intézmények esetleges látogatásának elmulasztásának okai, a hallgatók elégedettségének vizsgálata.
Kutatásunk a következő kérdésekre keresi a választ: A debreceni egyetemisták mennyire ismerik a település kulturális intézményeit? Milyen kulturális területek iránt érdeklődnek? Milyen a kultúrához való hozzáállásuk? Milyen különbségek vannak a különböző karokra járó, a debreceni és nem debreceni hallgatókat tekintve? A kulturális intézmények programkínálata megegyezik-e a hallgatók érdeklődésével? Továbbá arra is keressük a választ, hogy ha nem látogatnak kulturális intézményeket a hallgatók a városban, az miért van és milyen más lehetőségeket részesítenek előnyben.
Online kérdőívünket 1013 hallgató töltötte ki, az adatokat SPSS statisztikai szoftverrel elemeztük, egy- és többváltozós elemzéseket végeztünk. A kulturális érdeklődés alapján 3 hallgatói klasztert azonosítottunk.
Az eredményeink segíthetik a debreceni kulturális intézmények munkáját, az eredményeket figyelembe véve célzott kínálatot is kialakíthatnak a hallgatók számára.



